Teslas megabatterier sikrer nu strømmen i England

National Grid, der er Storbritanniens nationale strømforsyningssystem, har i denne uge taget seks megabatterier fra Tesla i brug. Batterierne skal opbevare energi fra vedvarende strømkilder og levere strømmen tilbage til elnettet, når elforbruget er højt. Det skriver Blomberg.

Ifølge nyhedstjenesten har coronakrisen gjort det voldsomt dyrt for National Grid at balancere udbud og efterspørgsel på elektricitet. Den meget usikkerhed om forbruget har gjort det 39 procent dyrere for firmaet at sikre strøm i de engelske stikkontakter alene i årets andet kvartal.

Det skyldes angiveligt, at der er blevet produceret mere strøm, end der var behov for, for at sikre mod afbrydelser.

Det problem skal de seks megabatterier fremover hjælpe med at løse. De er blevet installeret i et anlæg i Dorset i det sydvestlige England, og det er bare begyndelsen hedder det. Fremover skal batterier i stigende grad bruges som fleksibel backup til elforsyningen mens brugen af fossilt brændsel udfases.

National Grid forsøger at ”åbne markedet for en bredere vifte af udbydere og teknologier, øge konkurrencen om afbalancering af tjenester og skabe bedre værdi for forbrugerne – og det vil tage os et skridt tættere på at kunne betjene nettet uden at udlede CO2 inden 2025,” siger Roisin Quinn, der er chef for national kontrol og chefingeniør hos National Grid.

Tesla har tidligere bygget et anlæg af deres såkaldte Megapack-megabatterier nær Hornsdale vindmøllepark nord for Jamestown, Australien.

Teslas megabatterier sikrer nu strømmen i England